Totul pentru Femeie. Da… votezi, da?
Stimați concetățeni, lăsați aparatele de radio deschise! Urmează un comunicat important pentru țară! … Și iar politicienii au fost în prima linie a iubirii de Femeie, de Mamă, de Votantă. Au curs râuri de libidinozitate pe Facebook și în presă, din iubire de Femeie.
"Pășim în luna martie și parcă tot ce-i în jurul nostru se umple de viață, culoare, parfum, fericire și speranță. Primăvara ne dă energia de care avem nevoie pentru a vedea și simți că miracolul naturii se poate răsfrânge și în starea noastră de spirit, iar în felul acesta binele și frumosul capătă noi valențe. Deloc întâmplător, prima lună de primăvară este dedicată Femeii. Fiecare dintre noi știm cât sunt de importante femeile din viața noastră și cât suntem de norocoși" – scrie un parlamentar căruia de altfel i se rupe de noi toți, e invizibil.
"Cu această ocazie, sărbătorim sosirea primăverii și femeile, cu toată recunoștința și admirația noastră. Femeile sunt o sursă de inspirație și putere, iar în ziua lor specială, le dorim multă sănătate, fericire și realizări frumoase. La mulți ani tuturor femeilor din Maramureș și din întreaga țară!" – zice un altul.
Cel puțin e și o veste bună în asta. Momentul Mărțișor, Dragobete, 8 Martie i-au scos din ridicolul afișării cu popi, cu copii, spășiți, cu neveste. E o evoluție. Mare.
No deci cum stăm cu candidații? Baia Mare se restartează?
Deocamdată, avem câțiva candidați la Primăria Baia Mare. Ei sunt Ionel Bogdan (PNL), Doru Dăncuș (AUR), Pap Zsolt István (UDMR), Brian Cristian (Alianța dreptei), Mircea Cirț, Mircea Dolha, Florian Sălăjeanu (PSD), Cristian Anghel (independent), Bogdănel Gavra (independent), Liviu Marian Pop (PUSL).
Mai erau câțiva, și-or fi dat seama că vor cădea în ridicol, nu că unii din lista de față nu sunt deja acolo. Încă n-au început cu promisiunile, deși ele apar, pe fundal. Se pare că anul acesta ar putea fi Anul Munchausen, se vor face promisiuni de nu le-om putea contabiliza.
Deja unul izolează toate blocurile din Baia Mare, până și pe cele gata izolate cu banii noștri, în rate, cu sudoare. Nu strică două straturi… Ne temem deja de o seamă de candidați, ce ne vor promite. Mașini în leasing gratis? Locuri în Rai? Sticle de vin? Abia v-așteptăm!
Tot iau. Tot
Partidul cu iz de metal prețios e în vervă, Sunt simpatici cumva, în inocența lor, ar fi păcat să dispară.
"A(…) atacă Primăria Recea cu D.P.; Din 1 martie am dat startul campaniei de strângere de semnături și a Caravanei Medicale la Maramureș. "Cuiul" de la Sighetu Marmației va fi ultimul din cosciugul coaliției toxice". Tot ei, în paralel, se bucură. "Câștig pentru Simona și pentru sportul românesc! Hai, România! Hai, Simona Halep!". Doar că le răspund votanții. "A câștigat cârnați, ASTA CARE A PROMOVAT PANDEMIA SĂ NE VACCINĂM ,CEL MAI MARE GENOCID DIN TOATE TIMPURILE ÎMPREUNĂ CU MEDIA SUNTEȚI CRIMINALI DE RĂZBOI, PLĂTEȘTE REVERSUL MONEDEI STAȚI LINIȘTIȚI CĂ E DOAR ÎNCEPUTUL PENTRU VOI TOȚI VACCINAȚI ȘI CEI CARE AU SUSȚINUL (PLANDEMIA)".
Minoritățile s-au activat! Sperăm că nu toate!
"Viceprimarul P.Z. a declarat că planurile pentru amenajarea parcărilor sunt în curs conform programului de lucrări. În plus, se lucrează la îmbunătățirea trotuarelor și aleilor, precum și la crearea de spații pentru plante, pentru a evita predominanța asfaltului. P.Z. a menționat că asfaltarea va începe când vremea va permite. Dezvoltarea serviciilor și facilităților turistice vor duce și la creșterea numărului de turiști, a declarat consilierul local băimărean P.Z., președintele U… Maramureș".
Foarte interesant, câtă activitate brusc. Suntem cu mâna pe ștampilă!
Una caldă, una rece
Partidul născut în stradă nu mai are prezumția de nevinovăție, ca odinioară. Pe vremuri, îi credeai pe cuvânt. Mai nou… nțțț… Zic ei așa, corect de altfel.
"Din cei 7 milioane de euro dați pentru renovarea casei pregătite pentru Iohannis, se putea asigura o masă caldă pentru 14.500 de elevi, un an. Dar se asigură un palat pentru domnul profesor Iohannis". Corect? Corect. Dar uite ce comentează "strada" de unde au plecat în birouri. "Atât "inutilul planetei" cât și voi ați fost o dezamăgire totală. Mi-e greață numai la gândul că va trebui anul acesta să merg la vot". Buf.
Mostre de hiperactivitate. La mari politicieni de Maramureș
Îi mai țineți minte? Au ținut prima pagină a ziarelor, ani. Doar că acum le e iar cald și bine. Nu știm dacă se reactivează la alegeri, prea calde locuri au. Dar e interesant de văzut cât sunt de activi în online Domniile lor.
Această pagină este un pamflet și trebuie…
Acest material este un pamflet și trebuie tratată ca atare. Libertatea de exprimare a presei beneficiază, conform art. 255 Cod civil, de o protecție suplimentară, măsurile provizorii preconizate neputând opera împotriva jurnaliștilor decât în situații excepționale: prejudicii grave, atingerea dreptului la viață privată, evident nejustificată.